U-I-151/25
Natisni
Opravilna št.:
U-I-151/25
Datum odločitve:
28. 10. 2025
ECLI:
ECLI:SI:USRS:2025:U.I.151.25
Akt:
Zakon o spremembah in dopolnitvah Zakona o zaščiti živali (Uradni list RS, št. 60/25) (ZZZiv-G), 24. čl.
Izrek:
Pobuda za začetek postopka za oceno ustavnosti 24. člena Zakona o spremembah in dopolnitvah Zakona o zaščiti živali (Uradni list RS, št. 60/25) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Anja Juhant, Komenda
Datum vloge:
13. 10. 2025
Vrsta odločitve:
sklep
Vrsta rešitve:
zavrženje
Dokument:
US34268
Dokument v PDF obliki:
U-I-151-25.pdf
148 KB
Prenesite datoteko
U-I-151/25-4
28. 10. 2025
SKLEP
Ustavno sodišče je v postopku za preizkus pobude Anje Juhant, Komenda, na seji 28. oktobra 2025
sklenilo:
Pobuda za začetek postopka za oceno ustavnosti 24. člena Zakona o spremembah in dopolnitvah Zakona o zaščiti živali (Uradni list RS, št. 60/25) se zavrže.
OBRAZLOŽITEV
1. Pobudnica navaja, da je izpodbijani 24. člen Zakona o spremembah in dopolnitvah Zakona o zaščiti živali (v nadaljevanju ZZZiv-G) v neskladju z 2., 33., 35. in 38. členom Ustave, ker naj bi uvajal obvezno mikročipiranje vseh lastniških mačk. Predlaga tudi začasno zadržanje izvrševanja izpodbijane določbe.
Pobudnica utemeljuje "osebni interes" z lastništvom dveh mačk, starosti štiri in petnajst let. Glede na njuno starost in zdravstveno stanje naj bi bile možne neželene posledice (alergije, vnetja). Ukrep naj bi pomenil obvezen medicinski poseg brez soglasja lastnika in s tem tudi omejevanje razpolaganja z lastnino (z živaljo). Za socialno ogrožene naj bi predstavljal finančno breme.
Vodenje centralizirane baze čipiranih živali naj bi bilo v neskladju z načelom varstva osebnih podatkov.
2. Pobudo za začetek postopka za oceno ustavnosti lahko da, kdor izkaže svoj pravni interes ob vložitvi pobude (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt, izdan za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev predlogu pobudnika
mora privesti do izboljšanja njegovega pravnega položaja
.
3. Izpodbijani 24. člen ZZZiv-G določa, da se za 41. členom Zakona o zaščiti živali (Uradni list RS, št. 38/13 – uradno prečiščeno besedilo, 92/20, 159/21 in 109/23 – ZZZiv) doda nov 41.a člen, ki se glasi: "Vlada določi prekrške za kršitve uredb Evropske unije s področja tega zakona v skladu z zakonom, ki ureja prekrške, in druge vsebine iz uredb Evropske unije, ki se nanašajo na ta zakon." Iz besedila izpodbijane določbe izhaja, da zakonodajalec z njo ni uredil "obveznega mikročipiranja mačk", kot to zatrjuje pobudnica, temveč je predpisal pristojnost Vlade za določitev prekrškov skladno z upoštevnim pravom Evropske unije. Pobudnica v pobudi ni izkazala, kako naj bi ugoditev njenemu predlogu privedla do izboljšanja njenega pravnega položaja. Ker torej ni izkazala pravnega interesa, je Ustavno sodišče njeno pobudo zavrglo. Glede na tako odločitev se Ustavnemu sodišču ni bilo treba opredeljevati do predloga pobudnice za začasno zadržanje izvrševanja izpodbijane določbe.
4. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi:
predsednik dr. Rok Čeferin ter sodnice in sodniki dr. Matej Accetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič, Marko Šorli in dr. Katja Šugman Stubbs. Sklep je sprejelo soglasno.
dr. Rok Čeferin
Predsednik